L-Awtorità tal-Ippjanar sostniet illi qed iddur miżinformazzjoni dwar in-niċeċ fil-Għargħur mibnija minn Rennie Borg u sostniet mill-ġdid li n-niċeċ, fosthom tal-Madonna u l-minjatura tal-Knisja fiż-żona magħrufa bħala Top of the World mhumiex se jitneħħew, minħabba l-fatt li "dawn ilhom stabbiliti żmien twil fuq is-sit." L-Awtorità qalet illi huma biss strutturi li nbnew riċentement li se jitneħħew u li saru mingħajr permess. "L-awtorità ħadet azzjoni wara ilmenti, imma fl-ebda punt ma qalet jew talbet lil Borg biex ineħħi l-istrutturi bħan-niċeċ." L-Awtorità qalet illi l-istrutturi ta' konkrit tpoġġew biss fl-aħħar żmien fuq art ODZ u sostniet illi dawn l-istrutturi kienu qed jikbru "minn ġimgħa għal ġimgħa." Appellat biex jieqfu petizzjoni b'informazzjoni ħażina.